Monopolurile Apple și Google ar putea fi sparte. Proces istoric în SUA
- Emanuel Nițulescu
- 25 martie 2024, 13:26
Big Tech se confruntă cu cea mai mare provocare din ultimele decenii, deoarece autoritățile de reglementare antitrust de pe ambele maluri ale Atlanticului vor să oprească practicile anticoncurențiale, iar măsurile ar putea duce la divizarea Apple și Google de la Alphabet, o premieră pentru industrie, conform Reuters.
Acest lucru, la rândul său, ar putea inspira alte autorități de reglementare antitrust din întreaga lume să continue, așa cum demonstrează numărul tot mai mare de anchete antitrust în diferite țări, pornite după demararea celor din UE și SUA. De când AT&T a fost "spartă" în mai multe entități în urmă cu exact 40 de ani, nicio companie nu s-a mai confruntat până acum cu posibilitatea unei divizări conduse de autorități de reglementare, în Statele Unite.
Google și Apple nu sunt de acord cu acuzațiile
Google a declarat că nu este de acord cu acuzațiile UE, în timp ce Apple a spus că procesul SUA este greșit în ceea ce privește faptele și legea.
În 1984, AT&T (TN), cunoscută și sub numele de Ma Bell, a fost împărțită în șapte companii independente numite "Baby Bells" pentru a sparge unul dintre cele mai puternice monopoluri ale secolului al XX-lea. AT&T, Verizon și Lumen sunt în prezent singurele entități care au supraviețuit.
Autoritățile de reglementare susțin acum că firme precum Apple (AAPL.O) și Google (GOOGL.O), au construit ecosisteme impenetrabile în jurul produselor lor, făcând dificil pentru clienți să treacă la servicii rivale, ceea ce a dus la inventarea termenului de "walled gardens" (grădini cu ziduri, în lb.engl., n.e.).
Departamentul de Justiție al SUA a avertizat miercuri Apple, o companie cu afaceri de 2.700 miliarde de dolari, că o ordonanță de divizare nu este exclusă ca remediu pentru restabilirea mediului concurențial, după ce a făcut echipă cu 15 state pentru a da în judecată producătorul de iPhone pentru monopolizarea pieței de smartphone-uri, dezavatajându-și rivalii și umflând artificial prețurile.
Chiar și așa, probabil că va dura ani pentru a se obține o astfel de decizie, pe care Apple a promis că o va contesta.
Google și Apple amenințate și în Europa
Acțiunile SUA vin în urma altor amenințări tot mai mari în Europa în această săptămână.
Big Tech se va confrunta cu mai multă "atenție" în curând, în condițiile în care Apple, Meta Platforms (META.O) și Alphabet ar putea fi investigate pentru potențiale încălcări ale Digital Markets Act (DMA) care ar putea duce la amenzi mari și chiar la ordine de divizare pentru încălcări repetate, au declarat joi pentru Reuters persoane care au cunoștință directă asupra chestiunii, sub rezerva anonimatului.
Șefa UE pentru domeniul antitrust, Margrethe Vestager, a ajutat la deschiderea drumului pentru adoptarea măsuri drastice anul trecut, când a acuzat Google de practici anticoncurențiale în afacerea sa adtech care ar putea fi nevoită să renunțe la instrumentele sale de vânzare .
Ea a spus că obligarea Google să vândă unele dintre activele sale pare a fi singura modalitate de a evita conflictele de interese, deoarece ar împiedica Google să-și favorizeze propriile servicii tehnologice de publicitate digitală online față de agenții de publicitate și editorii online.
Se așteaptă ca Vestager să emită o decizie finală până la sfârșitul anului.
Se doresc măsuri îndrăznețe împotriva Big Tech
Deputatul din Parlamentul European Andreas Schwab, care a fost puternic implicat în elaborarea regulilor de referință în domeniul tehnologiei DMA ale UE, care au fost lansate în această lună, a declarat că parlamentarii doresc măsuri îndrăznețe împotriva Big Tech, care încalcă regulile.
"Dacă nu respectă DMA, vă puteți imagina ce va cere Parlamentul. Divizări. Scopul final este de a face piețele deschise, echitabile și să permită mai multă inovație", a spus el vineri.
Este departe de a fi sigur că autoritățile de reglementare vor emite ordin de divizare, deoarece analizează opțiuni și orice acțiune poate duce doar la o amendă. Experții juridici au sugerat, de asemenea, cazul împotriva Apple, reieșind din cazul din 1998 împotriva Microsoft (MSFT.O), ar putea fi mai dificil de data asta.
"În Uniunea Europeană, există mai puțină tradiție, cu divizarea unei companii văzută ca o ultimă soluție. Nu s-a mai întâmplat niciodată până acum", a spus un oficial al Comisiei, vorbind sub rezerva anonimatului.
Apple mai dificil de divizat comparativ cu Google
Sistemul foarte integrat al Apple ar face, de asemenea, o divizare dificilă în comparație cu Google, a declarat avocatul Damien Geradin de la Geradin Partners, care sfătuiește mai mulți dezvoltatori de aplicații în alte cazuri împotriva Apple.
"Mi se pare mult mai complicat. Vorbești despre ceva care este integrat, de exemplu nu poți forța Apple să-și cedeze App Store. Asta nu are sens", a spus el.
El a spus că ar fi mai bine să impună Apple remedii comportamentale care îl obligă să facă anumite lucruri, în timp ce în cazul Google, un ordin de divizare ar putea viza pur și simplu achizițiile făcute pentru a-și consolida serviciile cheie.
"Ceea ce este mai probabil este ca ei (DOJ) să caute remedii precum deschiderea funcționalității hardware sau să se asigure că dezvoltatorii nu sunt discriminați în ceea ce privește prețurile", a declarat Max von Thun, directorul grupului de advocacy Open Markets.
"Cred că vor să spună că totul este pe masă, dar asta nu înseamnă neapărat că vor alege calea aceea", a spus el.
Divizările vor fi testate în cele din urmă în instanțe
Apple obține cea mai mare parte a veniturilor sale de aproape 400 de miliarde de dolari pe an din vânzarea de hardware - iPhone-uri, Mac-uri, iPad-uri și ceasuri -- urmată de afacerea de Servicii, care aduce aproximativ 100 de miliarde de dolari pe an.
Remediile structurale, cum ar fi divizările, vor fi testate în cele din urmă în instanțe, a declarat Assimakis Komninos, partener la firma de avocatură White & Case.
"Aș spune că experiențele de măsuri structurale impuse, cum ar fi divizările, nu sunt multe, dar mica experiență din trecut arată că acest lucru este foarte complicat, în afară de provocările legale formidabile", a spus el.